title: Rozhodnutie Komisie (EÚ) 2016/835 z 25. mája 2016 o obnove mandátu Európskej skupiny pre etiku vo vede a v nových technológiách

text:
               27.5.2016

               SK

               Úradný vestník Európskej únie

               L 140/21

         ROZHODNUTIE KOMISIE (EÚ) 2016/835
   z 25. mája 2016
   o obnove mandátu Európskej skupiny pre etiku vo vede a v nových technológiách
   EURÓPSKA KOMISIA,
   so zreteľom na Zmluvu o Európskej únii a Zmluvu o fungovaní Európskej únie,
   keďže:

               (1)

               Článok 2 Zmluvy o Európskej únii stanovuje hodnoty, na ktorých je Únia založená, a článok 6 priznáva Charte základných práv rovnakú právnu silu, ako majú zmluvy, a stanovuje, že základné práva predstavujú všeobecné zásady práva Únie.

               (2)

               Európska komisia 20. novembra 1991 rozhodla o zahrnutí etiky do rozhodovacieho procesu o politikách Spoločenstva v oblasti výskumu a technologického rozvoja, a to zriadením skupiny poradcov pre etické dôsledky biotechnológie (ďalej len „SPEB“).

               (3)

               Komisia sa 16. decembra 1997 rozhodla nahradiť SPEB Európskou skupinou pre etiku vo vede a v nových technológiách (ďalej len „ESE“), pričom mandát skupiny rozšírila na všetky oblasti, v ktorých sa uplatňuje veda a technológia. Mandát ESE sa následne predlžoval, naposledy rozhodnutím Komisie 2010/1/EÚ (1). Nadišiel čas predĺžiť mandát o ďalších päť rokov a následne vymenovať nových členov.

               (4)

               Úlohou skupiny ESE je poskytovať Európskej komisii etické usmernenia – či už na požiadanie Komisie alebo z vlastnej iniciatívy a po dohode s Komisiou. Komisia môže upriamiť pozornosť skupiny ESE na oblasti, ktorým Európsky parlament a Rada prikladajú veľký etický význam.

               (5)

               Mali by sa stanoviť pravidlá zverejňovania informácií členmi skupiny.

               (6)

               Osobné údaje by sa mali spracúvať v súlade s nariadením Európskeho parlamentu a Rady (ES) č. 45/2001 (2).

               (7)

               Rozhodnutie 2010/1/EÚ by sa malo zrušiť,

         PRIJALA TOTO ROZHODNUTIE:
   Článok 1
   Mandát
   Mandát Európskej skupiny pre etiku vo vede a v nových technológiách (ďalej len „ESE“) sa obnovuje na obdobie piatich rokov.
   Článok 2
   Úloha
   Úlohou ESE je radiť Komisii v etických otázkach súvisiacich s vedou a novými technológiami, ako aj v otázkach širších spoločenských dôsledkov pokroku v tejto oblasti, a to buď na žiadosť Komisie alebo na žiadosť predsedu ESE, so súhlasom útvarov Komisie. Skupina preto:

               a)

               identifikuje, vymedzuje a skúma etické otázky, ktoré prináša vývoj v oblasti vedy a technológií;

               b)

               usmerňuje formou analýz a odporúčaní, ktoré sa zameriavajú na podporu etickej tvorby politík EÚ s riadnym zohľadnením Charty základných práv Európskej únie.

         Článok 3
   Konzultácie
   Komisia môže so skupinou konzultovať akúkoľvek otázku spadajúcu do rozsahu článku 2. V tomto kontexte môže Komisia upriamiť pozornosť skupiny na oblasti, ktorým Parlament a Rada prikladajú veľký etický význam.
   Článok 4
   Členstvo a menovanie
   1.   ESE má najviac 15 členov. Členovia musia byť kompetentní v oblastiach spadajúcich do rozsahu článku 2.
   2.   Členovia vykonávajú svoju funkciu osobne. Komisii radia vo verejnom záujme a nezávisle od akéhokoľvek vonkajšieho ovplyvňovania. Členovia včas informujú Komisiu o akomkoľvek konflikte záujmov, ktorý by mohol narušiť ich nezávislosť.
   3.   Členov menuje predseda Komisie na návrh komisára zodpovedného za výskum, vedu a inováciu po tom, ako predložia kandidatúru na základe výzvy na vyjadrenie záujmu o členstvo v skupine ESE a absolvujú výberové konanie pod dohľadom výberovej komisie na základe kritérií stanovených v odsekoch 4 a 6 tohto článku.
   4.   Pri navrhovaní zloženia skupiny ESE sa výberová komisia usiluje zaistiť čo najvyššiu mieru odbornosti, pluralizmu a geografickej vyváženosti, ako aj vyváženého zastúpenia relevantných znalostí a oblastí záujmu, pričom zohľadní osobitné úlohy skupiny ESE, druh požadovaných odborných znalostí a odozvu na výzvu na vyjadrenie záujmu. Skupina ESE je nezávislá, pluralistická a multidisciplinárna.
   5.   Každý člen skupiny ESE sa vymenúva na funkčné obdobie dva a pol roka. Na konci funkčného obdobia možno jeho menovanie obnoviť. Členstvo v skupine ESE je obmedzené najviac na tri funkčné obdobia.
   6.   Pri výbere kandidátov na členstvo v skupine sa prihliada na tieto faktory a kritériá:

               a)

               Zloženie skupiny musí zaručovať nezávislé, múdre a prezieravé poradenstvo najvyššej kvality. Dôveryhodnosť skupiny vychádza z rovnováhy kvalít jej členiek a členov, ktorí spoločne zastupujú diapazón postojov celej Európy. Striktne sa uplatňuje rodová rovnosť a náležite sa zohľadňuje vyváženosť vekového i geografického zloženia.

               b)

               Členmi skupiny musia byť medzinárodne uznávaní odborníci, ktorých výsledky preukazujú excelentnosť a skúsenosti na európskej i globálnej úrovni.

               c)

               Členovia musia odrážať široký prierezový rozsah mandátu skupiny vrátane filozofie a etiky, prírodných a spoločenských vied a práva. Sami seba však nesmú považovať za zástupcov konkrétneho odboru, svetonázoru či výskumného smeru – musia mať širokú víziu, ktorá kolektívne odráža chápanie významného aktuálneho diania i nových trendov vrátane inter-, trans- a multidisciplinárnej perspektívy, ako aj potrebu etického poradenstva na európskej úrovni.

               d)

               Okrem preukázateľnej reputácie musí mať skupina ako celok skúsenosti s poskytovaním etického poradenstva tvorcom politík získané v širokej škále členských štátov, ako aj na európskej a medzinárodnej úrovni.

               e)

               V skupine musia byť zastúpení členovia so skúsenosťami z orgánov ako poradné rady a výbory, vládni poradcovia, vnútroštátne etické rady, univerzity a výskumné ústavy. Pre skupinu môžu byť hodnotní členovia so skúsenosťami z viacerých štátov, ako aj členovia z krajín mimo Európskej únie.

         7.   Členovia skupiny ESE sa vyberú na základe verejnej výzvy na vyjadrenie záujmu, v ktorej sa stanovia modality predloženia úplnej prihlášky. Komisia túto výzvu uverejní na webových stránkach domény Europa. Zároveň sa zabezpečí odkaz z Registra expertných skupín Komisie a podobných subjektov (ďalej len „register expertných skupín“) na stránku domény Europa.
   8.   Nominácie možno predkladať za predpokladu, že nominovaní dodržia modality predloženia úplnej prihlášky.
   9.   Zoznam členov ESE Komisia uverejní v registri expertných skupín.
   10.   Vhodní kandidáti, ktorí neboli vymenovaní podľa odseku 2 tohto článku, sa zaradia na rezervný zoznam. Predseda Komisie môže vymenovať členov z rezervného zoznamu.
   11.   Ak niektorý člen nie je ďalej schopný účinne prispievať k práci skupiny ESE, ak odstúpi alebo ak nespĺňa podmienky stanovené v článku 339 Zmluvy o fungovaní Európskej únie, predseda Komisie môže na zvyšok funkčného obdobia pôvodného člena menovať jeho náhradníka z rezervného zoznamu.
   Článok 5
   Fungovanie
   1.   Za koordináciu a organizáciu práce skupiny ESE a zabezpečenie funkcií jej sekretariátu zodpovedá Generálne riaditeľstvo pre výskum a inováciu v úzkej spolupráci s predsedom skupiny ESE.
   2.   Skupina ESE si spomedzi svojich členov jednoduchou väčšinou hlasov zvolí predsedu a podpredsedu na celé ich funkčné obdobie.
   3.   Členovia skupiny ESE a prizvaní odborníci sú viazaní povinnosťou zachovávať služobné tajomstvo stanovené v zmluvách a ich vykonávacích predpisoch, ako aj bezpečnostné predpisy Komisie týkajúce sa ochrany utajovaných skutočností EÚ stanovené v rozhodnutiach Komisie (EÚ, Euratom) 2015/443 (3) a (EÚ, Euratom) 2015/444 (4). Ak tieto povinnosti nedodržia, Komisia môže prijať všetky primerané opatrenia.
   4.   Pracovný program skupiny ESE, ktorý zahŕňa etické analýzy z jej vlastnej iniciatívy, schvaľuje Komisia. V každej žiadosti o etickú analýzu sa uvedú parametre požadovanej analýzy. Ak sa Komisia obráti na skupinu ESE so žiadosťou o radu, určí lehotu, v rámci ktorej má byť toto poradenstvo poskytnuté.
   5.   Stanoviská skupiny ESE zahŕňajú súbor odporúčaní. Zakladajú sa na prehľade o aktuálnom stave vedeckého a technologického pokroku v danej oblasti a dôkladnej analýze predmetnej etickej otázky. O odporúčaniach skupiny ESE musia byť informované príslušné útvary Komisie.
   6.   Skupina ESE funguje kolegiálne a usiluje sa o konsenzus členov. Skupina ESE prijme rokovací poriadok na základe štandardného rokovacieho poriadku pre skupiny odborníkov so súhlasom zástupcu Komisie. Pracovné postupy sa navrhnú tak, aby sa zaistila aktívna účasť všetkých členov na činnostiach skupiny.
   7.   Skupina ESE bežne zasadá v priestoroch Komisie, podľa pravidiel a harmonogramu stanoveného Komisiou. Skupina ESE by sa mala počas 12 mesiacov stretnúť najmenej šesťkrát, čo by malo byť asi dvanásť pracovných dní ročne. Podľa potreby možno po dohode so zástupcom Komisie zorganizovať aj ďalšie zasadnutia.
   Na účely prípravy analýz skupiny ESE a v závislosti od dostupnosti zdrojov môže zástupca Komisie:

               —

               podľa potreby prizvať odborníkov a predstaviteľov relevantných mimovládnych alebo zastupiteľských organizácií ad hoc v záujme výmeny názorov. Komisia tiež môže ad hoc a dočasne zapojiť do účasti na práci skupiny ESE externých odborníkov, ak sa to považuje za potrebné na pokrytie širokého spektra etických otázok spojených s pokrokom vedy a nových technológií,

               —

               iniciovať vypracovanie štúdií zameraných na zozbieranie všetkých potrebných vedeckých a technických informácií,

               —

               povoliť zriadenie pracovných skupín na posúdenie konkrétnych otázok,

               —

               nadväzovať užšie vzťahy so zástupcami rôznych etických orgánov v členských štátoch a tretích krajinách.

         Okrem toho Komisia zorganizuje verejné zasadnutie za okrúhlym stolom na podporu dialógu a zvýšenie transparentnosti každého stanoviska skupiny ESE. Skupina ESE nadviaže užšie väzby s útvarmi Komisie dotknutými témami, na ktorých skupina pracuje.
   8.   Skupina sa musí snažiť o dosiahnutie konsenzu. Ak sa však stanovisko neprijme jednohlasne, musí uvádzať všetky odlišné názory („menšinové stanoviská“) spolu s menami nesúhlasiacich členov. Stanovisko sa zašle predsedovi Komisie alebo zástupcovi, ktorého určí predseda. Každé stanovisko sa po prijatí bezodkladne uverejní a predloží Európskemu parlamentu a Rade Európskej únie.
   9.   Ak si prevádzkové okolnosti vyžadujú promptnejšie poradenstvo, než by umožňoval postup prijatia stanoviska, možno poskytnúť krátke vyhlásenia alebo iné formy analýzy, na ktoré podľa potreby nadviaže plnohodnotnejšia analýza vo forme stanoviska, pričom sa zabezpečí transparentnosť ako pri každom inom stanovisku. Stanoviská sa uverejnia a sprístupnia na webových stránkach skupiny ESE. Ak to skupina ESE považuje za potrebné, môže v rámci svojho pracovného programu po dohode so zástupcom Komisie svoje stanovisko aktualizovať.
   10.   Rokovania skupiny ESE sú dôverné. Po dohode so zástupcom Komisie môže skupina ESE jednoduchou väčšinou hlasov členov rozhodnúť o sprístupnení svojich rokovaní verejnosti.
   11.   Všetky relevantné dokumenty spojené s činnosťami skupiny ESE (napríklad programy zasadnutí, zápisnice, stanoviská a návrhy účastníkov) sa zverejnia buď v registri expertných skupín, alebo odkazom z registra na vyhradenú webovú stránku. Výnimky zo zverejnenia sú možné, ak by sa zverejnením dokumentu mohla porušiť ochrana verejného alebo súkromného záujmu v zmysle článku 4 nariadenia Európskeho parlamentu a Rady (ES) č. 1049/2001 (5).
   12.   Predseda ESE je pred ukončením jej funkčného obdobia zodpovedný za vypracovanie správy o jej činnosti. Táto správa sa uverejní a poskytne v súlade s postupom uvedeným v odseku 11.
   Článok 6
   Výdavky na zasadnutia
   1.   Účastníkom podieľajúcim sa na činnostiach skupiny ESE neprislúcha za poskytované služby odmena.
   2.   Cestovné a diéty spojené so zasadnutiami skupiny ESE uhrádza Komisia v súlade s platnými pravidlami.
   3.   Tieto výdavky sa uhrádzajú v medziach disponibilných rozpočtových prostriedkov pridelených v rámci ročného postupu prideľovania finančných prostriedkov.
   Článok 7
   Záverečné ustanovenia
   Toto rozhodnutie sa uverejní v Úradnom vestníku Európskej únie a nadobúda účinnosť dňom nasledujúcim po jeho uverejnení v Úradnom vestníku Európskej únie. Rozhodnutie 2010/1/EÚ sa týmto zrušuje.

      V Bruseli 25. mája 2016

            Za Komisiu

            predseda

         Jean-Claude JUNCKER

      (1)  Rozhodnutie Komisie 2010/1/EÚ z 23. decembra 2009 o obnove mandátu Európskej skupiny pre etiku vo vede a nových technológiách (Ú. v. EÚ L 1, 5.1.2010, s. 8).

      (2)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

      (3)  Rozhodnutie Komisie (EÚ, Euratom) 2015/443 z 13. marca 2015 o bezpečnosti v Komisii (Ú. v. EÚ L 72, 17.3.2015, s. 41).

      (4)  Rozhodnutie Komisie (EÚ, Euratom) 2015/444 z 13. marca 2015 o bezpečnostných predpisoch na ochranu utajovaných skutočností EÚ (Ú. v. EÚ L 72, 17.3.2015, s. 53).

      (5)  Nariadenie Európskeho parlamentu a Rady (ES) č. 1049/2001 z 30. mája 2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43).


title: 2010/310/: Rozhodnutie Rady z  3. júna 2010 , ktorým sa vymenúva poľský člen Výboru regiónov

text:
               8.6.2010

               SK

               Úradný vestník Európskej únie

               L 140/25

         ROZHODNUTIE RADY
   z 3. júna 2010,
   ktorým sa vymenúva poľský člen Výboru regiónov
   (2010/310/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 305,
   so zreteľom na návrh poľskej vlády,
   keďže:

               (1)

               Dňa 22. decembra 2009 a 18. januára 2010 Rada prijala rozhodnutie 2009/1014/EÚ a rozhodnutie 2010/29/EÚ, ktorými sa vymenúvajú členovia a náhradníci Výboru regiónov na obdobie od 26. januára 2010 do 25. januára 2015 (1).

               (2)

               V dôsledku skončenia funkčného obdobia pána Jana KOZŁOWSKÉHO sa uvoľnilo miesto člena Výboru regiónov,

         PRIJALA TOTO ROZHODNUTIE:
   Článok 1
   Za člena Výboru regiónov sa na zvyšný čas funkčného obdobia, ktoré trvá do 25. januára 2015, vymenúva:
   pán Mieczysław STRUK, marszałek województwa pomorskiego.
   Článok 2
   Toto rozhodnutie nadobúda účinnosť dňom jeho prijatia.

      V Luxemburgu 3. júna 2010

            Za Radu

            predseda

         A. PÉREZ RUBALCABA

      (1)  Ú. v. EÚ L 348, 29.12.2009, s. 22, a Ú. v. EÚ L 12, 19.1.2010, s. 11.


title: 2013/591/EÚ: Rozhodnutie Európskeho parlamentu zo 17. apríla 2013 o účtovnej závierke Európskej agentúry pre bezpečnosť sietí a informácií za rozpočtový rok 2011

text:
               16.11.2013

               SK

               Úradný vestník Európskej únie

               L 308/276

         ROZHODNUTIE EURÓPSKEHO PARLAMENTU
   zo 17. apríla 2013
   o účtovnej závierke Európskej agentúry pre bezpečnosť sietí a informácií za rozpočtový rok 2011
   (2013/591/EÚ)
   EURÓPSKY PARLAMENT,

               —

               so zreteľom na konečnú ročnú účtovnú závierku Európskej agentúry pre bezpečnosť sietí a informácií za rozpočtový rok 2011,

               —

               so zreteľom na správu Dvora audítorov o overení ročnej účtovnej závierky Európskej agentúry pre bezpečnosť sietí a informácií za rozpočtový rok 2011 spolu s odpoveďami agentúry (1),

               —

               so zreteľom na odporúčanie Rady z 12. februára 2013 (05753/2013 – C7-0041/2013),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (2), a najmä na jeho článok 185,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Európskeho parlamentu a Rady (ES) č. 460/2004 z 10. marca 2004 o zriadení Európskej agentúry pre bezpečnosť sietí a informácií (4), a najmä na jeho článok 17,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 77 rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu (A7-0100/2013),

               1.

               schvaľuje účtovnú závierku Európskej agentúry pre bezpečnosť sietí a informácií za rozpočtový rok 2011;

               2.

               poveruje svojho predsedu, aby postúpil toto rozhodnutie výkonnému riaditeľovi Európskej agentúry pre bezpečnosť sietí a informácií, Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 388, 15.12.2012, s. 135.

      (2)  Ú. v. ES L 248, 16.9.2002, s. 1.

      (3)  Ú. v. EÚ L 298, 26.10.2012, s. 1.

      (4)  Ú. v. EÚ L 77, 13.3.2004, s. 1.

      (5)  Ú. v. ES L 357, 31.12.2002, s. 72.


title: 2013/552/EÚ: Rozhodnutie Európskeho parlamentu zo 17. apríla 2013 o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011

text:
               16.11.2013

               SK

               Úradný vestník Európskej únie

               L 308/146

      ROZHODNUTIE EURÓPSKEHO PARLAMENTU

   zo 17. apríla 2013
   o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011
   (2013/552/EÚ)
   EURÓPSKY PARLAMENT,

               —

               so zreteľom na správu Komisie o následných opatreniach k rozhodnutiam o udelení absolutória za rok 2010 [COM(2012) 585] a na pracovné dokumenty útvarov Komisie pripojené k uvedenej správe [SWD(2012) 330 a SWD(2012) 340],

               —

               so zreteľom na finančné výkazy a príjmové a výdavkové účty ôsmeho, deviateho a desiateho Európskeho rozvojového fondu za rozpočtový rok 2011 [COM(2012) 435 – C7-0223/2012],

               —

               so zreteľom na výročnú správu Komisie z 26. apríla 2012 o finančnom hospodárení ôsmeho, deviateho a desiateho Európskeho rozvojového fondu v roku 2011,

               —

               so zreteľom na finančné informácie o Európskom rozvojovom fonde [COM(2012) 386],

               —

               so zreteľom na výročnú správu Dvora audítorov o činnostiach financovaných ôsmym, deviatym a desiatym Európskym rozvojovým fondom za rozpočtový rok 2011 spolu s odpoveďami Komisie (1) a na osobitné správy Dvora audítorov,

               —

               so zreteľom na vyhlásenie o vierohodnosti (2) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

               —

               so zreteľom na odporúčania Rady zo 4. februára 2013 o udelení absolutória Komisii za vykonávanie činností Európskych rozvojových fondov za rozpočtový rok 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

               —

               so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),

               —

               so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o zámorskom pridružení“) (5), zmenené rozhodnutím Rady 2007/249/ES z 19. marca 2007 (6),

               —

               so zreteľom na článok 33 internej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci druhého finančného protokolu k štvrtému dohovoru AKT – ES (7),

               —

               so zreteľom na článok 32 internej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci finančného protokolu dohody o partnerstve podpísanej 23. júna 2000 v Cotonou (Benin) medzi africkými, karibskými a tichomorskými štátmi a Európskym spoločenstvom a jeho členskými štátmi a o rozdelení finančnej pomoci určenej krajinám a zámorským územiam, na ktoré sa vzťahujú ustanovenia štvrtej časti Zmluvy o ES (8),

               —

               so zreteľom na oznámenia Komisie z 21. apríla 2010 s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach a z 13. októbra 2011 s názvom Budúci prístup k rozpočtovej podpore EÚ pre tretie krajiny;

               —

               so zreteľom na článok 319 Zmluvy o fungovaní Európskej únie,

               —

               so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (9),

               —

               so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (10),

               —

               so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (11),

               —

               so zreteľom na článok 76, článok 77 tretiu zarážku rokovacieho poriadku a prílohu VI k nemu,

               —

               so zreteľom na správu Výboru pre kontrolu rozpočtu a stanovisko Výboru pre rozvoj (A7-0062/2013),

               1.

               udeľuje Komisii absolutórium za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a priložené uznesenie Rade, Komisii, Súdnemu dvoru Európskej únie, Dvoru audítorov a Európskej investičnej banke, a aby zabezpečil jeho uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 344, 12.11.2012, s. 243.

      (2)  Ú. v. EÚ C 348, 14.11.2012, s. 130.

      (3)  Ú. v. ES L 317, 15.12.2000, s. 3.

      (4)  Ú. v. EÚ L 287, 28.10.2005, s. 4.

      (5)  Ú. v. ES L 314, 30.11.2001, s. 1 a Ú. v. ES L 324, 7.12.2001, s. 1.

      (6)  Ú. v. EÚ L 109, 26.4.2007, s. 33.

      (7)  Ú. v. ES L 156, 29.5.1998, s. 108.

      (8)  Ú. v. ES L 317, 15.12.2000, s. 355.

      (9)  Ú. v. ES L 191, 7.7.1998, s. 53.

      (10)  Ú. v. EÚ L 83, 1.4.2003, s. 1.

      (11)  Ú. v. EÚ L 78, 19.3.2008, s. 1.

         UZNESENIE EURÓPSKEHO PARLAMENTU

      zo 17. apríla 2013
      s poznámkami, ktoré je neoddeliteľnou súčasťou rozhodnutia o absolutóriu za plnenie rozpočtu ôsmeho, deviateho a desiateho Európskeho rozvojového fondu za rozpočtový rok 2011
      EURÓPSKY PARLAMENT,

                  —

                  so zreteľom na správu Komisie o následných opatreniach k rozhodnutiam o udelení absolutória za rok 2010 [COM(2012) 585] a na pracovné dokumenty útvarov Komisie pripojené k uvedenej správe ]SWD(2012) 330 and SWD(2012) 340],

                  —

                  so zreteľom na finančné výkazy a príjmové a výdavkové účty ôsmeho, deviateho a desiateho Európskeho rozvojového fondu za rozpočtový rok 2011 [COM(2012) 435 – C7-0223/2012],

                  —

                  so zreteľom na výročnú správu Komisie z 26. apríla 2012 o finančnom hospodárení ôsmeho, deviateho a desiateho Európskeho rozvojového fondu v roku 2011,

                  —

                  so zreteľom na finančné informácie o Európskom rozvojovom fonde [COM(2012) 386],

                  —

                  so zreteľom na výročnú správu Dvora audítorov o činnostiach financovaných ôsmym, deviatym a desiatym Európskym rozvojovým fondom za rozpočtový rok 2011 spolu s odpoveďami Komisie (1) a na osobitné správy Dvora audítorov,

                  —

                  so zreteľom na vyhlásenie o vierohodnosti (2) vedenia účtov a zákonnosti a správnosti príslušných operácií, ktoré poskytol Dvor audítorov za rozpočtový rok 2011 v súlade s článkom 287 Zmluvy o fungovaní Európskej únie,

                  —

                  so zreteľom na odporúčania Rady zo 4. februára 2013 o udelení absolutória Komisii za vykonávanie činností Európskych rozvojových fondov za rozpočtový rok 2011 (05190/2012 – C7-0083/2013, 05191/2012 – C7-0084/2013, 05192/2012 – C7-0085/2013),

                  —

                  so zreteľom na Dohodu o partnerstve medzi členmi skupiny afrických, karibských a tichomorských štátov na jednej strane a Európskym spoločenstvom a jeho členskými štátmi na strane druhej, ktorá bola podpísaná 23. júna 2000 v Cotonou (3) a revidovaná 25. júna 2005 v Luxemburgu (4),

                  —

                  so zreteľom na rozhodnutie Rady 2001/822/ES z 27. novembra 2001 o pridružení zámorských krajín a území k Európskemu spoločenstvu (ďalej len „rozhodnutie o zámorskom pridružení“) (5), zmenené rozhodnutím Rady 2007/249/ES z 19. marca 2007 (6),

                  —

                  so zreteľom na článok 33 internej dohody z 20. decembra 1995 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci druhého finančného protokolu k štvrtému dohovoru AKT – ES (7),

                  —

                  so zreteľom na článok 32 internej dohody z 18. septembra 2000 medzi zástupcami vlád členských štátov zasadajúcich v Rade o financovaní a správe pomoci Spoločenstva v rámci finančného protokolu dohody o partnerstve podpísanej 23. júna 2000 v Cotonou (Benin) medzi africkými, karibskými a tichomorskými štátmi a Európskym spoločenstvom a jeho členskými štátmi a o rozdelení finančnej pomoci určenej krajinám a zámorským územiam, na ktoré sa vzťahujú ustanovenia štvrtej časti Zmluvy o ES (8),

                  —

                  so zreteľom na svoje uznesenie z 28. septembra 2006 o silnejšej a lepšej spolupráci: balík opatrení pre účinnú pomoc v roku 2006 (9),

                  —

                  so zreteľom na oznámenia Komisie z 21. apríla 2010 s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach a z 13. októbra 2011 s názvom Budúci prístup k rozpočtovej podpore EÚ pre tretie krajiny;

                  —

                  so zreteľom na svoje uznesenie z 22. mája 2008 o následných opatreniach k Parížskemu vyhláseniu z roku 2005 o účinnosti pomoci (10),

                  —

                  so zreteľom na správu Výboru pre rozvojovú pomoc OECD (DAC) o účinnej pomoci, ktorá je správou o pokroku vo vykonávaní Parížskeho vyhlásenia z júna 2009,

                  —

                  so zreteľom na Tuniský konsenzus s názvom Zameranie na účinný rozvoj zo 4. a 5. novembra 2010, ktorý je africkým programom pre účinnosť rozvoja,

                  —

                  so zreteľom na výsledný dokument o stretnutí na vysokej úrovni OECD o účinnosti pomoci v Busane, december 2011,

                  —

                  so zreteľom na článok 319 Zmluvy o fungovaní Európskej únie,

                  —

                  so zreteľom na článok 74 nariadenia o rozpočtových pravidlách zo 16. júna 1998, ktoré sa vzťahujú na spoluprácu pri financovaní rozvoja podľa štvrtého dohovoru AKT – ES (11),

                  —

                  so zreteľom na článok 119 nariadenia o rozpočtových pravidlách z 27. marca 2003, ktoré sa vzťahujú na 9. Európsky rozvojový fond (12),

                  —

                  so zreteľom na článok 142 nariadenia Rady (ES) č. 215/2008 z 18. februára 2008 o rozpočtových pravidlách, ktoré sa vzťahujú na 10. Európsky rozvojový fond (13),

                  —

                  so zreteľom na článok 76, článok 77 tretiu zarážku rokovacieho poriadku a prílohu VI k nemu,

                  —

                  so zreteľom na správu Výboru pre kontrolu rozpočtu a stanovisko Výboru pre rozvoj (A7-0062/2013),

                  A.

                  keďže hlavným zámerom dohody z Cotonou ako rámca vzťahov Únie s africkými, karibskými a tichomorskými (AKT) krajinami a zámorskými krajinami a územiami (ZKÚ) je obmedziť a prípadne odstrániť chudobu v súlade s cieľmi udržateľného rozvoja a postupného začlenenia krajín AKT a ZKÚ do svetovej ekonomiky a keďže Európsky rozvojový fond (ERF) je najdôležitejším finančným nástrojom Únie na rozvoj spolupráce s krajinami AKT;

                  B.

                  keďže Komisia ako výkonný orgán zodpovedá za absolutórium ERF;

                  C.

                  keďže transparentnosť a zodpovednosť sú nevyhnutným predpokladom demokratickej kontroly, ako aj účinnej rozvojovej pomoci;

                  D.

                  keďže oblasť rozvojovej pomoci sa stále vyvíja; keďže rozvojová pomoc je súčasťou širšieho kontextu, kde obchod, peňažné prevody a ďalšie zdroje príjmov sú v súčasnosti pre väčšinu rozvojových krajín dôležitejšie ako platby v rámci oficiálnej rozvojovej pomoci (ODA);

                  E.

                  keďže nezákonné finančné toky z rozvojových krajín vážne oslabujú ich možnosti rastu a zmierňovania chudoby;

                  F.

                  keďže rozvojová pomoc sa v mnohých prípadoch poskytuje v podmienkach slabých štruktúr štátu, vysokého výskytu korupcie a nedostatočnej úrovne kontrolných systémov v prijímajúcom štáte, keď má audit Únie týkajúci sa jej rozvojovej spolupráce osobitný význam;

                  G.

                  keďže rozpočtová pomoc síce je užitočný nástroj na zabezpečovanie rozvoja, ale obsahuje aj značné fiduciárne riziko, a mala by sa poskytovať iba vtedy, ak zabezpečuje dostatočnú transparentnosť a zodpovednosť;

                  H.

                  keďže transparentnosť a zodpovednosť v oblasti zdaňovania boli opätovne zdôraznené vo vyššie uvedenom oznámení Komisie s názvom Dane a rozvoj – spolupráca s rozvojovými krajinami na podpore dobrej správy v daňových záležitostiach; keďže rozpočtová podpora obsahuje značné fiduciárne riziko, mala by sa poskytovať iba vtedy, keď poskytuje dostatočnú transparentnosť, zodpovednosť a účinnosť;

                  I.

                  keďže posilnenie transparentnosti a boj proti korupcii a podvodom sú kľúčové pre úspech operácií v oblasti rozpočtovej podpory Únie, ako sa zdôrazňuje vo vyššie uvedenom oznámení Komisie s názvom Budúci prístup k rozpočtovej podpore EÚ pre tretie krajiny;

                  J.

                  keďže udržateľnosť je dôležitá na zabezpečovanie účinnosti rozvojovej pomoci;

                  K.

                  keďže globálne záväzky, individuálne záväzky a platby dosiahli za rozpočtový rok 2011 sumy 3,279 miliardy EUR, 2,786 miliardy EUR a 2,941 miliardy EUR (14);

                  L.

                  keďže Európsky parlament opakovane požadoval zahrnutie ERF do všeobecného rozpočtu,

         Vyhlásenie o vierohodnosti

         Spoľahlivosť účtov

                  1.

                  víta názor Dvora audítorov, že konečná ročná účtovná závierka ôsmeho, deviateho a desiateho ERF verne vyjadruje vo všetkých významných aspektoch finančnú situáciu ERF k 31. decembru 2011;

                  2.

                  pripomína stanovisko Dvora audítorov, že veľmi často sa opakujú chyby súvisiace so zaznamenávaním údajov, ktoré sú naďalej zdrojom obáv, pretože ovplyvňujú správnosť údajov používaných pri zostavovaní ročnej účtovnej závierky, najmä vzhľadom na rozdeľovanie účtovných období na konci roka; vyjadruje znepokojenie, že Komisia túto situáciu ešte nenapravila napriek opakovanej kritike Dvora audítorov a požiadavkám Európskeho parlamentu o nápravu;

         Správnosť operácií

                  3.

                  s uspokojením konštatuje, že podľa Dvora audítorov sa v príjmoch ani v záväzkoch nevyskytli významné chyby;

                  4.

                  vyjadruje znepokojenie nad stanoviskom Dvora audítorov k zákonnosti a správnosti príslušných platobných operácií, podľa ktorého boli tieto platby významne ovplyvnené chybami; vyjadruje znepokojenie nad skutočnosťou, že druhý rok po sebe boli v platbách ERF nájdené významné chyby, a to v podstatne vyššej miere ako v roku 2010 (odhadovaná miera chybovosti v roku 2011 predstavovala 5,1 %, t. j. výrazné zvýšenie v porovnaní s rokom 2010, keď predstavovala 3,4 %);

                  5.

                  s poľutovaním konštatuje, že miera výskytu najpravdepodobnejších chýb je stále vysoká; s poľutovaním konštatuje najmä to, že v roku 2011 sa zvýšila tak miera výskytu najpravdepodobnejších chýb, ako aj frekvencia výskytu chýb; uznáva, že z roka na rok sa môžu vyskytovať štatistické výkyvy, a považuje za dôležité, aby tento trend už nepokračoval; vyzýva Komisiu, aby dokončila porovnávaciu analýzu chýb, ktoré Dvor audítorov zistil v rokoch 2010 a 2011 a aby o svojich zisteniach informovala Európsky parlament;

                  6.

                  konštatuje, že uvedená chybovosť odráža iba vyčísliteľné chyby, pričom chyby, ktoré sa mohli vyskytnúť v súvislosti so 737 miliónmi EUR vynaloženými na rozpočtovú podporu, nie sú zahrnuté;

                  7.

                  so znepokojením konštatuje, že z 29 operácií, v ktorých sa vyskytli vyčísliteľné chyby, bolo 11 záverečných platieb, ktoré už mala kontrolovať Komisia;

                  8.

                  vyjadruje znepokojenie nad skutočnosťou, že mnohé z týchto chýb neboli odhalené externými auditmi ani prostredníctvom vlastných kontrol Komisie, čo poukazuje na nedostatky v systémoch dohľadu a kontroly GR Komisie pre rozvoj a spoluprácu – EuropeAid; naliehavo žiada Komisiu, aby vyšetrila príčiny týchto chýb a vykonala nápravné opatrenia na ich odstránenie;

                  9.

                  víta výročnú správu Dvora audítorov; predovšetkým víta skutočnosť, že jasne identifikuje problematické oblasti, ako sú zvýšenie chybovosti a rozpočtovej podpory; konštatuje, že Dvor audítorov nie je bezvýhradne rovnako optimistický ako Komisia, že rozpočtové hospodárenie sa stále zlepšuje;

                  10.

                  vyzýva Komisiu, aby vo svojej výročnej správe o ERF používala systém svetelných signálov aby poukázala na to, čo sa v porovnaní s predchádzajúcim rokom zlepšilo alebo zhoršilo;

         Účinnosť systémov

                  11.

                  je hlboko znepokojený zistením Dvora audítorov, že systémy dohľadu a kontroly sú účinné iba čiastočne;

                  12.

                  víta skutočnosť, že Dvor audítorov kladne hodnotil kontrolnú stratégiu EuropeAid na zabraňovanie, zisťovanie a nápravu chýb, ako aj uplatňovanie vnútorných kontrolných noriem Komisie;

                  13.

                  konštatuje, že meškania v uzatváraní zmlúv týkajúcich sa dôležitých infraštruktúrnych programov a zadržané platby rozpočtovej podpory spôsobili, že individuálne záväzky a platby boli v roku 2011 o 13 %, resp. 16 % nižšie ako cieľová úroveň; opakuje svoje obavy týkajúce sa nízkej miery záväzkov regionálneho balíka 10. ERF (31 %), a to len dva roky pred koncom programového obdobia; nabáda Komisiu, aby sa usilovala o plynulé finančné plnenie tohto balíka a aby si v budúcom programovom období vzala ponaučenie zo súčasných oneskorení;

                  14.

                  vyjadruje znepokojenie z toho, že politika ľudských zdrojov bola zdrojom pretrvávajúcich problémov z dôvodu vysokej fluktuácie zamestnancov a reorganizácie, ktorá sa uskutočnila v polovici roka 2011 a že zamestnanci EuropeAid sa využívali na iné úlohy než riadenie pomoci nad hranice dohodnuté s Európskou službou pre vonkajšiu činnosť (ESVČ); očakáva, že táto situácia sa v roku 2012 zlepší a požaduje, aby bol Európsky parlament informovaný o situácii;

                  15.

                  s poľutovaním konštatuje, že Dvor audítorov hodnotil ex ante kontroly vykonávané ovoľujúcimi úradníkmi v sídle EuropeAid a v delegáciách iba ako čiastočne účinné; vyzýva Komisiu, aby pokračovala v úsilí o zlepšenie svojich existujúcich systémov a aby predložila Európskemu parlamentu výsledky do konca novembra roku 2013;

                  16.

                  poznamenáva, že Dvor audítorov zistil, že väčšina národných povoľujúcich úradníkov v krajinách, ktoré sú príjemcami pomoci z ERF, vykonáva svoju činnosť pod požadovanými normami v oblasti finančného hospodárenia; naliehavo vyzýva Komisiu, aby zintenzívnila svoje úsilie zamerané na technickú pomoc a odbornú prípravu s cieľom zlepšiť monitorovacie kapacity a kapacity dohľadu národných povoľujúcich úradníkov;

                  17.

                  víta zavedenie súboru nástrojov finančného riadenia, ktorý má prispieť k zlepšeniu znalostí zhotovovateľov a príjemcov o pravidlách Únie týkajúcich sa finančného hospodárenia a oprávnenosti; naliehavo vyzýva Komisiu, aby ešte viac zlepšila riadenie postupov zadávania zákaziek tým, že objasní výberové kritériá a lepšie zdokumentuje hodnotiaci proces a aby zvýšila kvalitu dohľadu nad grantovými zmluvami s cieľom znížiť vysoký počet chýb, ktoré sa zistili v platbách za projekty;

                  18.

                  vyzýva Komisiu, aby vypracovala čiernu listinu vonkajších poskytovateľov služieb, ktorí nespĺňajú požadované normy, vrátane súboru záväzných kritérií a aby informovala orgán udeľujúci absolutórium o svojich záveroch pred začatím ďalšieho postupu udeľovania absolutória;

                  19.

                  s uspokojením konštatuje, že monitorovanie a kontrola v sídle EuropeAid sú účinné; víta novú verziu šesťmesačnej správy o hospodárení vonkajšej pomoci; vyslovuje však poľutovanie nad tým, že spoľahlivosť kľúčových ukazovateľov výkonnosti súvisiacich s finančnými kontrolami, z ktorých vychádza, je skreslená nepresnými údajmi v spoločnom informačnom systéme RELEX (CRIS);

                  20.

                  vyslovuje znepokojenie nad existujúcimi nedostatkami v CRIS, čo sa týka informácií o výsledkoch a následných krokoch všetkých ex ante kontrol, pretože CRIS-Audit neposkytuje informácie o sumách, ktoré EuropeAid nakoniec považoval za neoprávnené, CRIS neposkytuje úplné informácie o sumách, ktoré boli považované za neoprávnené a ktoré opravili vlastné ex ante kontroly Komisie, a presnosť údajov v CRIS je stále problematická; víta záväzok Komisie na zlepšenie kvality údajov v CRIS v roku 2012;

                  21.

                  je vážne znepokojený zistením Dvora audítorov, že monitorovanie a dohľad sú pre delegácie iba čiastočne účinné; konštatuje, že personálne obmedzenia a nedostatočné ľudské zdroje, ktoré môžu mať negatívny vplyv na finančné kontroly, sa uvádzali v posledných štyroch výročných správach Dvora audítorov o ERF; je veľmi znepokojený týmto opakujúcim sa problémom;

                  22.

                  berie na vedomie nízky počet zaznamenaných prípadov informátorstva, a to aj napriek vysokej chybovosti; vyzýva Komisiu, aby prehodnotila svoju politiku informátorstva vrátane uplatňovania tejto politiky v delegáciách; žiada Komisiu, aby Európskemu parlamentu predložila správu o svojich aktuálnych politikách a opatreniach zameraných na prijímanie a ochranu interných i externých informátorov a o ich prípadných zmenách;

                  23.

                  je spokojný s tým, že Dvor audítorov ohodnotil funkciu vonkajšieho auditu v súvislosti so sídlom EuropeAid ako účinnú; vyjadruje znepokojenie nad tým, že rovnaký záver nemožno urobiť v prípade delegácií, v ktorých existujú nedostatky v auditoch založených na rizikách a sklzy v postupe schvaľovania auditu, čo by mohlo viesť k tomu, že neoprávnené výdavky sa stanú nevymožiteľnými; vyzýva Komisiu a ESVČ, aby tento problém bez meškania vyriešili;

                  24.

                  vyjadruje znepokojenie, že Dvor audítorov vyhodnotil vnútorný audit ako čiastočne účinný; uznáva, že to bola reorganizácia Komisie v roku 2011, ktorá mala veľký vplyv na činnosť oddelenia vnútorného auditu; očakáva, že táto situácia sa v roku 2012 zlepšila;

                  25.

                  vyjadruje poľutovanie nad nesúladom medzi odhadmi Dvora audítorov týkajúcimi sa miery výskytu najpravdepodobnejších chýb, pri ktorých Dvor audítorov vychádza z jednotlivých rokov a uplatňuje aktuálnu metodiku, a postupom Komisie uvádzajúcej čistú zostatkovú chybovosť, ktorá sa vzťahuje na viac ako rok; víta iniciatívu Komisie na začatie štúdie o zostatkovej chybovosti v rámci EuropeAid a očakáva, že sa dokončí v stanovenom čase, t. j. v prvom kvartáli roku 2013; vyzýva Komisiu, aby predložila výsledky tejto štúdie Európskemu parlamentu, len čo budú k dispozícii;

                  26.

                  vyjadruje spokojnosť so stanoviskom Dvor audítorov, podľa ktorého EuropeAid dosiahol významný pokrok pri realizácii mnohých odporúčaní Dvora audítorov; naliehavo vyzýva Komisiu, aby v plnej miere realizovala odporúčania Dvora audítorov obsiahnuté vo výročnej správe za rok 2011;

                  27.

                  berie na vedomie ubezpečenie Komisie, že neexistujú žiadne bankové účty vlastnené alebo spravované Komisiou mimo rozpočtu v tom zmysle, že finančné prostriedky sú použité na platby akcií, ktoré nie sú povolené rozpočtovým orgánom;

         Odliv nezákonného kapitálu

                  28.

                  uznáva, že jedným z najväčších problémov rozvojových krajín je obrovský odliv nezákonného kapitálu; uznáva, že off-shore centrá a daňové raje umožňujú každoročný nelegálny únik kapitálu v hodnote 1 trilióna USD; konštatuje, že tento nezákonný odliv kapitálu predstavuje približne desaťnásobok finančnej pomoci pre rozvojové krajiny na zmierňovanie chudoby a hospodársky rozvoj;

                  29.

                  predovšetkým odkazuje na svoje uznesenie z 8. marca 2011 o daniach a rozvoji – spolupráca s rozvojovými krajinami na podpore dobrej správy v daňových záležitostiach (15);

                  30.

                  zdôrazňuje, že v rámci cezhraničného toku nezákonných peňazí predstavujú výnosy z komerčných daňových únikov, najmä prostredníctvom nesprávneho stanovenia hodnoty obchodu, najväčšiu zložku;

                  31.

                  konštatuje, že daňové systémy sa môžu obchádzať cez daňové raje, jurisdikcie dodržiavajúce bankové tajomstvo, maskované spoločnosti, anonymné poručnícke účty, falošné nadácie, nesprávne stanovovanie hodnoty obchodu a techniky prania peňazí; zdôrazňuje, že problém daňových únikov a podvodov je nutné bezodkladne riešiť na všetkých úrovniach (na národnej úrovni, úrovni Únie a na medzinárodnej úrovni); vyzýva Komisiu, aby určila oblasti, ktoré sa majú zlepšiť ako v rámci právnych predpisov Únie, tak v rámci administratívnej spolupráce medzi členskými štátmi; žiada Komisiu, aby preštudovala možnosti zapojenia prijímajúcich krajín do boja proti vyhýbaniu sa daňovým povinnostiam prostredníctvom programu založenom na stimuloch a aby do konca roka 2013 podala orgánu udeľujúcemu absolutórium správu o svojich zisteniach;

                  32.

                  víta akčný plán Komisie na posilnenie boja proti daňovým podvodom a únikom; domnieva sa, že všeobecná definícia a čierna listina daňových rajov, ako aj posilnená podniková transparentnosť spolu so zavedením úžitkového vlastníctva pri registráciách spoločností sú dôležitými krokmi na obmedzenie odlivu nezákonného kapitálu;

                  33.

                  súhlasí s Komisiou, že „rastúca integrácia medzinárodných trhov a hospodárska globalizácia takisto ovplyvňujú účinnosť národných daňových systémov“ (16) a že „riešenie tohto problému si vyžaduje spoločné úsilie rozvojových, ako aj rozvinutých krajín o uplatňovanie zásad dobrej správy v daňovej oblasti, čím by sa takisto zlepšili perspektívy rastu a zníženie chudoby v rozvojových krajinách a zároveň posilnili daňové systémy na celosvetovej úrovni“ (17);

                  34.

                  zdôrazňuje, že veľká časť nezákonných finančných tokov sa uskutočnila prostredníctvom nesprávneho oceňovania obchodných operácií, ktoré sa skladá z predražovania dovozu a zlacňovania vývozu na colných dokumentoch; zdôrazňuje dôležitosť úlohy, ktorú majú colné orgány pri odhaľovaní podvodných operácií, pretože sú to práve tieto orgány, ktoré sú prítomné na miestach vstupu a výstupu tovaru; poukazuje na to, že nezákonné praktiky sa môžu vyskytovať vtedy, keď chýba účinná vnútroštátna colná kontrola;

                  35.

                  konštatuje, že colné orgány v mnohých rozvojových krajinách nepracujú efektívne, v podstate z dôvodu chýbajúcich účinných systémov riadenia rizík; vyzýva Komisiu, aby osobitnú pozornosť venovala tejto stránke rozvoja a sústredila svoje zdroje na nápravu tejto situácie, najmä zahrnutím udržateľných reforiem colných systémov medzi kritériá hospodárenia s verejnými financiami na priznanie rozpočtovej podpory;

                  36.

                  zdôrazňuje skutočnosť, že neúčinná colná kontrola sa neobmedzuje len na rozvojové krajiny; vyjadruje poľutovanie nad tým, že colná kontrola v členských štátoch takisto riadne nefunguje (18), čo umožňuje nezákonné správanie; nalieha na Komisiu, aby prijala potrebné opatrenia na nápravu tejto situácie posilnením jej spolupráce s medzinárodnými sieťami, napríklad Agentúrnou sieťou pre hospodársku trestnú činnosť (ECAN) a vnútroštátnymi colnými orgánmi, s cieľom získať dôkazy od výrobcov, prepravcov, logistických spoločností a prístavných orgánov na celom svete;

         Koordinácia rozvojovej pomoci, rozvojové priority a získavanie výsledkov z pomoci Únie

                  37.

                  poznamenáva, že pomoc Únie je naďalej rozdrobená medzi nástroje Únie, pokiaľ ide o úrovne opatrení v Únii i dvojstranné programy členských štátov a zásahy Európskej investičnej banky (EIB); táto situácia prispieva k nedostatkom v oblasti plánovania pomoci v krízových a nestálych situáciách; vyzýva Komisiu, aby koordinovala rôzne nástroje pomoci v celej Únii;

                  38.

                  s poľutovaním konštatuje, že len štyri štáty – Švédsko, Luxembursko, Dánsko a Holandsko – prekročili ciele Únie v oblasti medzinárodnej rozvojovej pomoci v roku 2012 napriek skutočnosti, že všetci sa zaviazali prispieť 0,70 % zo svojho hrubého domáceho produktu (HDP) na rozvojovú pomoc;

                  39.

                  pripomína, že dobrá správa verejných vecí, demokracia, dodržiavanie ľudských práv a znižovanie chudoby musia byť neoddeliteľnými cieľmi realizačných organizácií v krajinách, ktorým sa prideľuje pomoc z ERF; vyzýva Komisiu, aby častejšie využívala politický dialóg podľa článku 8 Dohody z Cotonou, keď sa vyskytujú prípady porušovania ľudských práv, a v prípade nutnosti pozastavovala prísun pomoci;

                  40.

                  poukazuje na to, že Únia potrebuje široké spektrum nástrojov rozvojovej spolupráce prispôsobených rôznym podmienkam; osobitne zdôrazňuje nutnosť účinných nástrojov a pracovných metód v prípadoch, v ktorých štáty nedodržiavajú podmienky alebo sú veľmi nedemokratické;

                  41.

                  zdôrazňuje, že konkrétne ciele rozvojovej politiky musia byť pod záštitou ESVČ; zdôrazňuje, že iné zretele, ako napr. zretele v súvislosti s obchodnou politikou, by nemali byť v rozpore s a rozvojovými prioritami Únié;

                  42.

                  konštatuje, že celkový vplyv rozvojovej politiky Únie závisí od jej politík v poľnohospodárstve, rybnom hospodárstve, energetike a obchode; zdôrazňuje potrebu zabezpečiť súdržnosť politík v záujme rozvoja v súlade s článkom 208 Zmluvy o fungovaní Európskej únie a skutočnosť, že táto politika by mala stelesňovať zásadu nespôsobovania žiadnej škody a byť v súlade s ňou;

                  43.

                  zdôrazňuje, že väčší dôraz by sa mal klásť na udržateľnosť pomoci; vyjadruje znepokojenie nad pretrvávajúcimi nedostatkami, čo sa týka efektívnosti (40,3 % hodnotených zásahov je problematických), účinnosti (43 %) a udržateľnosti (46 %) prebiehajúcich projektov a programov v subsaharskej Afrike (19), ktoré odhalili hodnotenia na mieste vykonané nezávislými expertmi; poznamenáva, že podobné problémy týkajúce sa výkonnosti sprevádzali vykonávanie v Karibskej oblasti, kde celkový percentuálny podiel projektov s dobrými alebo veľmi dobrými výsledkami klesol zo 74,6 % v roku 2009 na 72,9 % v roku 2010 a 61,5 % v roku 2011 (20), ako aj v Tichomorskej oblasti, kde značná časť programov mala ťažkosti s vykonávaním (21);

                  44.

                  je hlboko znepokojený zo zistení Dvora audítorov obsiahnutých v osobitných správach Dvora audítorov č. 1/2012 a č. 13/2012 o účinnosti rozvojovej pomoci Európskej únie na potravinovú bezpečnosť v subsaharskej Afrike a o rozvojovej pomoci Európskej únie na dodávky pitnej vody a základné sanitárnej opatrenia v subsaharských krajinách, ktoré ukázali, že predpoklad udržateľnosti je dobrý v prípade polovice intervencií, ale existuje menej záruk, pokiaľ ide o trvalé výsledky v druhej polovici; víta odporúčania Dvora audítorov obsiahnuté v týchto správach a naliehavo vyzýva Komisiu, aby ich akceptovala, a tým maximalizovala prínosy výdavkov Únie na rozvoj;

                  45.

                  zastáva názor, že vzdelávanie má rozhodujúcu úlohu v rozvoji, pretože poskytuje možnosti pre udržateľnosť úsilia o poskytovanie pomoci a bez neho zlyhá dokonca aj najlepšia myšlienka prostredníctvom technických politík; konštatuje problémy v tejto oblasti, najmä ťažkosti pri plnení globálnych cieľov, pokiaľ ide o rodovú rovnoprávnosť pre zápis do školy;

                  46.

                  je presvedčený, že Komisia by mala vedieť ukázať daňovým poplatníkom, čo sa podarilo dosiahnuť vďaka rozvojovej pomoci Únie v tejto oblasti; vyzýva Komisiu, aby vypracovala jasné ciele, ktoré by potom umožnili vykonávať audity skutočných výsledkov;

                  47.

                  víta skutočnosť, že útvary Komisie pracujú na spoločnom rámci na meranie a zverejňovanie výsledkov rozvojovej politiky vrátane inkluzívneho a udržateľného rastu ako súčasti realizácie Programu pre zmenu; vyzýva Komisiu, aby do konca novembra roku 2013 oznámila Európskemu parlamentu výsledky tohto úsilia;

                  48.

                  zdôrazňuje hodnotu auditov výsledkov, ktoré Dvor audítorov vykonáva v oblasti rozvojovej pomoci; vyzýva Dvor audítorov, aby sústreďoval viac zdrojov na audítorskú prácu, ktorá sa týka rizík ohrozujúcich účinnosť, efektívnosť a hospodárnosť;

                  49.

                  zdôrazňuje, že dlhodobý sociálny a hospodársky rozvoj si vyžaduje iné udržateľné zdroje príjmu ako pomoc; v tomto ohľade sa domnieva, že zdravé a dobre fungujúce obchodné vzťahy v súlade so zásadami WTO sú pre rozvojové krajiny kľúčové, a preto naliehavo vyzýva Radu, Komisiu a krajiny AKT, aby našli riešenia na otázky týkajúce sa dohôd o hospodárskom partnerstve a voľnom obchode medzi Úniou a regiónom AKT;

         Rozpočtová podpora

                  50.

                  konštatuje, že v roku 2011 bolo na rozpočtovú podporu vyčlenených 207 miliónov EUR, čo predstavuje 6,3 % celkovej sumy všetkých záväzkov;

                  51.

                  pripomína, že Dvor audítorov vo svojej výročnej správe o ERF týkajúcej sa rozpočtového roka 2011 zistil, že v 23 % platieb na rozpočtovú podporu sa vyskytujú nevyčísliteľné chyby; berie na vedomie zlepšenie v súvislosti so zisteniami predchádzajúcich správ; zastáva však názor, že výsledky za rok 2011 stále nie sú uspokojivé;

                  52.

                  je hlboko znepokojený záverom Dvora audítorov, podľa ktorého nevyčísliteľné chyby vyplynuli z chýbajúceho štruktúrovaného dôkazu súladu s kritériami oprávnenosti, pretože výsledky hospodárenia s verejnými financiami sa neporovnali s cieľmi stanovenými na skúmané obdobie; vyzýva Komisiu, aby zabezpečovala prísnu kontrolu prijímajúcich krajín tak pred rozhodnutím o udelení rozpočtovej podpory, ako aj po ňom, predovšetkým v krajinách prijímajúcich významnú finančnú pomoc z rozvojových fondov Únie, v ktorých vysoko narastá korupcia; požaduje preto účinnejšie kontrolné mechanizmy Komisie, aby sa zaistilo, že peniaze európskych daňových poplatníkov nebudú spreneverené na financovanie terorizmu alebo korupciu;

                  53.

                  uznáva potenciálne výhody rozpočtovej podpory; upriamuje však pozornosť na riziká, ktoré tento druh podpory so sebou prináša tým, že je náchylnejšia na podvody a korupciu než iné formy pomoci, a to z dôvodu jej zastupiteľnosti; pripomína, že kontrola finančných prostriedkov vyplácaných vo forme rozpočtovej podpory, ktorú vykonáva Dvor audítorov, sa končí v okamihu, keď sa pomoc Únie vyplatí do štátnej pokladnice partnerskej krajiny;

                  54.

                  zdôrazňuje, že tieto riziká sú osobitne alarmujúce v kontexte obrovských únikov nezákonného kapitálu z rozvojových krajín, o ktorých sa hovorí v odseku 25; naliehavo vyzýva Komisiu, aby vzala do úvahy existujúce informácie o únikoch nezákonného kapitálu skôr, ako rozhodne o udelení rozpočtovej podpory;

                  55.

                  víta vyhlásenie Komisie o tom, že boj proti podvodom a korupcii by sa mal v rozpočtovej podpore viac uprednostňovať, najmä pri posudzovaní kritéria oprávnenosti, pokiaľ ide o hospodárenie s verejnými financiami, v súvislosti s rozpočtovou podporou; naliehavo preto vyzýva Komisiu, aby vzala do úvahy existujúce informácie o úrovni korupcie a podvodov skôr, ako rozhodne o udelení rozpočtovej podpory; trvá na tom, že vytvorenie nezávislého vnútroštátneho audítorského orgánu musí byť podmienkou na udelenie rozpočtovej podpory;

                  56.

                  berie na vedomie, že programy spojené s dobrou správou vecí verejných sú financované s cieľom podporovať rozvojové krajiny v ich boji proti podvodom, korupcii a zlému finančnému hospodáreniu; s vedomím, že súdny systém bez korupcie je nevyhnutnou podmienkou zaistenia dobrej správy vecí verejných a právneho štátu, vyzýva Komisiu, aby kládla veľký dôraz na programy reforiem súdnictva; zároveň berie na vedomie, že Komisia v roku 2011 dokončila tematické hodnotenie reforiem súdneho a bezpečnostného systému; vyzýva Komisiu, aby výsledky tohto hodnotenia sprístupnila verejnosti;

                  57.

                  uznáva, že relatívne nízka miera vyplácania platieb na rozpočtovú podporu z ERF v roku 2011 je priamym dôsledkom dôkladnejšieho posúdenia plnenia kritérií oprávnenosti a/alebo ukazovateľov výkonnosti partnerskými vládami, ktoré viedlo Komisiu k zadržaniu vyplácania v celkovej výške 200 miliónov EUR v 16 krajinách AKT, v ktorých bol preukázaný nedostatočný pokrok vo vzťahu k vopred vymedzeným cieľom; víta nový prístup k rozpočtovej podpore Únie (22) zavedený v októbri 2011, ktorý prispieva k sprísneniu vnútroštátnych mechanizmov zodpovednosti v krajinách AKT; vyzýva Komisiu, aby predložila Európskemu parlamentu prvé výsledky, čo sa týka účinnosti tohto nového prístupu, keď sa nové usmernenia začnú v plnej miere uplatňovať;

                  58.

                  opakuje svoju výzvu Komisii a členským štátom, aby vytvorili verejný register, v ktorom budú prehľadne uvedené dohody o rozpočtovej podpore, postupy a ukazovatele vývoja (23);

                  59.

                  opakuje svoju výzvu Komisii, aby predkladala pravidelné správy o plnení cieľov stanovených v oblasti rozpočtovej podpory Únie a o osobitných problémoch, ktoré sa vyskytujú najmä v prijímajúcich krajinách; vyzýva Komisiu, aby zabezpečil zníženie alebo zrušenie rozpočtovej podpory v prípadoch, keď sa nesplnili jasné ciele;

         Pomoc Únie pre Haiti

                  60.

                  naliehavo vyzýva Komisiu, aby zverejnila výkonnostné ukazovatele rozpočtovej podpory pre Haitskú republiku, ako aj príslušné hodnotenia výkonnosti haitskej vlády s cieľom zistiť, či spĺňa podmienky na rozpočtovú podporu, pričom by sa mala zameriavať na tieto kritériá: a) stabilný makroekonomický rámec; b) vnútroštátne alebo odvetvové politiky a reformy zamerané na udržateľný rast a znižovanie chudoby; c) hospodárenie s verejnými financiami spolu s bojom proti korupcii; d) transparentnosť a kontrola rozpočtu, aj pre verejnosť;

                  61.

                  žiada Komisiu, aby od roku 2013 v prípade rozpočtovej podpory pre haitskú vládu transparentne uplatňovala nové kritériá na rozpočtovú podporu, ako sa opisuje v oznámení Komisie s názvom Budúci prístup k rozpočtovej podpore EÚ pre tretie krajiny;

                  62.

                  vyjadruje poľutovanie nad nedostatočnou udržateľnosťou niektorých projektov a zdôrazňuje, že cieľom projektov by mala byť najmä tvorba pracovných miest a udržateľného rastu, ktoré by haitskému štátu pomohli zvýšiť jeho vlastné príjmy, aby bol menej závislý od zahraničnej pomoci;

                  63.

                  vyzýva Komisiu, aby zabezpečila hodnotenie udržateľnosti projektov financovaných Úniou na Haiti na základe päťročného výhľadu a aby orgánom udeľujúcim absolutórium každoročne podávala správu;

                  64.

                  naliehavo vyzýva Komisiu, aby pokračovala v úsilí o posilnenie haitskej vlády a administratívy; žiada Komisiu, aby predložila správu o situácii a prijatých opatreniach;

                  65.

                  vyjadruje poľutovanie nad nedostatočnou koordináciou medzi delegáciou Únie a zastúpením Komisie pre humanitárnu pomoc a civilnú ochranu; podporuje posilnenú koordináciu medzi všetkými subjektmi Únie v krajine; naliehavo preto vyzýva Komisiu, aby zabezpečila väčšiu súdržnosť a doplnkovosť humanitárnej a rozvojovej pomoci na politickej úrovni, ako aj v praxi;

                  66.

                  naliehavo vyzýva Komisiu, aby sa vôbec prvé hodnotenie celkového vplyvu programu pomoci Únie pre Haiti, ktoré sa odkladalo, uskutočnilo v roku 2013;

                  67.

                  trvá na tom, na základe skutočnosti, že v súčasnosti Európsky parlament ani občania Únie nemajú prístup k informáciám o výsledkoch dosiahnutých v rámci programov a projektov v Haiti financovaných Úniou, aby Komisia do konca roka 2013 podstatne zlepšila svoju politiku, pokiaľ ide o verejnú dostupnosť monitorovania programov a projektov;

         Spolupráca s medzinárodnými organizáciami

                  68.

                  je hlboko znepokojený zisteniami Dvora audítorov, že väčšina chýb v prípade platieb sa zistila v dohodách o grantoch a príspevkoch s medzinárodnými organizáciami, keď v 58 % audítovaných operácií sa vyskytli chyby; preto má za to, že záruky, pokiaľ ide o realizáciu kontroly a ďalšieho sledovania finančných prostriedkov Únie v rámci spoločného hospodárenia, nie sú uspokojivé, a vyzýva všetky zainteresované strany na nápravu danej situácie;

                  69.

                  vyjadruje poľutovanie nad tým, že skupine World Bank Group (WBG) trvalo tak dlho, aby sa podelila s útvarmi Komisie o svoje správy vnútorného auditu; vyjadruje poľutovanie nad tým, že zatiaľ neexistujú udržateľné riešenia ani postupy na poskytovanie potrebných finančných informácií skupinou WBG inštitúciám Únie, a to vo všetkých prípadoch; vyzýva WBG a Komisiu, aby urýchlene dospeli k uspokojivému záveru diskusií v tejto oblasti; vyzýva Komisiu, aby informovala Európsky parlament o pokroku v týchto diskusiách;

                  70.

                  súhlasí s Komisiou, že ak sa nenájde žiadne udržateľné riešenie, pokiaľ ide o poskytovanie potrebných finančných informácií skupinou WBG príslušnej inštitúcii Únie, bude to mať následky pre budúcu spoluprácu s WBG; vyzýva Komisiu, aby zastavila svoje dohody o grantoch a príspevkoch s WBG, ak sa nenájde žiadne riešenie;

         Investičný nástroj

                  71.

                  pripomína, že prostriedky pridelené na investičný nástroj z deviateho a desiateho ERF dosahovali pre krajiny AKT a ZKÚ sumu 3 185,5 milióna EUR;

                  72.

                  opakuje svoje poľutovanie nad tým, že na investičný nástroj sa nevzťahuje vyhlásenie o vierohodnosti Dvora audítorov ani postup udelenia absolutória Európskym parlamentom, hoci EIB vykonáva operácie v mene Únie a s rizikom pre Úniu, pričom využíva zdroje ERF;

                  73.

                  víta dobrú spoluprácu vedenia EIB s Európskym parlamentom v súvislosti s každoročným postupom udeľovania absolutória pre ERF formou výmeny názorov na schôdzach výborov;

                  74.

                  víta skutočnosť, že od 1. januára 2012 sa zavádza nový rámec na meranie výsledkov (Results Measurement Framework (REM)) pre všetky operácie mimo Únie, ktorý zabezpečí ex ante hodnotenie očakávaných príspevkov na rozvojové ciele Únie a krajiny (pilier 1), očakávanú kvalitu a výsledky operácií vrátane hospodárskych, sociálnych, ekologických a inštitucionálnych výsledkov projektu (pilier 2) a očakávanú adicionalitu EIB súvisiacu s trhovými alternatívami (pilier 3), ako aj na monitorovanie ukazovateľov dovtedy, kým sa projekt úplne nezrealizuje a neuvedie do prevádzky a kým sa nebudú dať zmerať prvé výsledky rozvoja; očakáva, že EIB zabezpečí prvé hodnotenie fungovania REM v rámci postupu udeľovania absolutória za rok 2012;

                  75.

                  opakuje svoju výzvu EIB, aby priamejšie spojila svoje financovanie projektov so znižovaním chudoby a plnením MRC, dodržiavaním ľudských práv, demokraciou, dobrou správou vecí verejných, sociálnou zodpovednosťou podnikov, dôstojnými pracovnými podmienkami a ekologickými zásadami;

                  76.

                  víta uvedený zámer EIB, pokiaľ ide o zabezpečenie obmedzujúcej politiky poskytovania úverov na financovanie nových elektrární spaľujúcich čierne uhlie a lignit; naliehavo vyzýva EIB, aby uplatňovala túto politiku;

                  77.

                  víta opatrenia, ktoré EIB prijala v reakcii na požiadavku Európskeho parlamentu na väčšiu transparentnosť vo forme zverejňovania každého nového úveru na internetových stránkach EIB ešte pred schválením radou, pričom sa na týchto stránkach uvádzajú aj všetky finančné medzičlánky, ktoré majú prospech z EIB (spolu s kontaktnými informáciami), a skutočnosť, že sa od malých a stredných podnikov (MSP), ktoré ako medzičlánky prijímajú úver od EIB, požaduje, aby vytvorili internetovú stránku venovanú tomuto produktu určenú komunite MSP;

                  78.

                  pripomína, že trojstranná dohoda medzi Komisiou, EIB a Dvorom audítorov vymedzuje úlohu Dvora audítorov pri kontrolovaní ERF, ktoré spravuje EIB; opakuje svoju výzvu Dvoru audítorov, aby vypracoval osobitnú správu o účinnosti a efektívnosti ERF spravovaných EIB z hľadiska znižovania chudoby;

                  79.

                  konštatuje tiež, že súčasná Správna rada EIB sa skladá zo ôsmich žien a 20 mužov; nabáda členské štáty, aby zvážili vymenúvanie kandidátov oboch pohlaví, aby sa dosiahlo rodovo vyváženejšie zastúpenie v Správnej rade EIB;

         Zahrnutie ERF do rozpočtu

                  80.

                  zdôrazňuje nutnosť predvídateľnosti pomoci a nutnosť demokratickej kontroly, ktoré je možné dosiahnuť, len ak ERF bude súčasťou všeobecného rozpočtu Únie; zdôrazňuje, že zahrnutie do rozpočtu by znížilo transakčné náklady a zjednodušilo by podávanie správ a účtovné požiadavky tým, že by existoval iba jeden súbor administratívnych pravidiel a rozhodovacích štruktúr namiesto dvoch; zdôrazňuje, že začlenenie ERF do rozpočtu neznamená, že bude možné znížiť celkové výdaje na rozvojovú spoluprácu;

                  81.

                  víta záväzok Komisie (24) navrhnúť začlenenie ERF do rozpočtu v roku 2020, keď sa skončí platnosť Dohody z Cotonou; očakáva, že Komisia splní tento záväzok a prijme primerané opatrenia na uľahčenie začlenenia ERF do rozpočtu Únie počnúc VFR po roku 2020; domnieva sa, že v súvislosti s prebiehajúcou rozpočtovou a hospodárskou krízou existuje v súčasnosti príliš vysoké riziko, že začlenenie ERF do rozpočtu povedie k zníženiu celkového objemu finančných prostriedkov na spoluprácu s partnermi z krajín AKT; preto trvá na tom, že ak sa má zvážiť začlenenie do rozpočtu v prípade VFR 2014 – 2020, musí to znamenať prevod celého finančného krytia ERF, ako to navrhuje Komisia (30,3 miliardy EUR v cenách z roku 2011) (25), do okruhu 4 Globálna Európa a za žiadnych okolností to nesmie byť použité ako zámienka pre zníženie celkových výdavkových stropov na vonkajšiu činnosť Únie vo všeobecnosti, a konkrétne na rozvojovú pomoc;

                  82.

                  víta záväzok Komisie zosúladiť kontrolnú právomoc Európskeho parlamentu vo vzťahu k ERF s jeho kontrolnou právomocou v súvislosti so všeobecným rozpočtom Únie, najmä pokiaľ ide o nástroj rozvojovej spolupráce; naliehavo vyzýva Komisiu, aby v tomto zmysle bezodkladne predložila konkrétne návrhy a začala dialóg s cieľom stanoviť presnú podobu, akú môže v budúcnosti nadobudnúť kontrola, ktorú bude Európsky parlament vykonávať nad strategickým rozhodovaním týkajúcim sa ERF.

         (1)  Ú. v. EÚ C 344, 12.11.2012, s. 243.

         (2)  Ú. v. EÚ C 348, 14.11.2012, s. 130.

         (3)  Ú. v. ES L 317, 15.12.2000, s. 3.

         (4)  Ú. v. EÚ L 287, 28.10.2005, s. 4.

         (5)  Ú. v. ES L 314, 30.11.2001, s. 1 a Ú. v. ES L 324, 7.12.2001, s. 1.

         (6)  Ú. v. EÚ L 109, 26.4.2007, s. 33.

         (7)  Ú. v. ES L 156, 29.5.1998, s. 108.

         (8)  Ú. v. ES L 317, 15.12.2000, s. 355.

         (9)  Ú. v. EÚ C 306 E, 15.12.2006, s. 373.

         (10)  Ú. v. EÚ C 279 E, 19.11.2009, s. 100.

         (11)  Ú. v. ES L 191, 7.7.1998, s. 53.

         (12)  Ú. v. EÚ L 83, 1.4.2003, s. 1.

         (13)  Ú. v. EÚ L 78, 19.3.2008, s. 1.

         (14)  Vyššie uvedená výročná o finančnom hospodárení ôsmeho, deviateho a desiateho Európskeho rozvojového fondu v roku 2011.

         (15)  Ú. v. EÚ C 199 E, 7.7.2012, s. 37.

         (16)  Oznámenie Komisie z 21. apríla 2010 s názvom Dane a rozvoj – Spolupráca s rozvojovými krajinami na podpore dobrej správy v daňových záležitostiach.

         (17)  Tamže.

         (18)  Osobitné správy Európskeho dvora audítorov č. 1/2010 a č. 13/2011.

         (19)  Pracovný dokument útvarov Komisie s názvom Výročná správa za rok 2012 o rozvojovej politike a politike vonkajšej pomoci Európskej únie a o ich vykonávaní v roku 2011, s. 67.

         (20)  Tamže, s. 90.

         (21)  Tamže, s. 113.

         (22)  Oznámenie Komisie z 13. októbra 2011 s názvom Budúci prístup k rozpočtovej podpore EÚ pre tretie krajiny.

         (23)  Ako sa požaduje v odseku 52 uznesenia Európskeho parlamentu z 5. júla 2011 o budúcnosti rozpočtovej podpory EÚ pre rozvojové krajiny [prijaté texty, P7_TA(2011)0317] a v odseku 42 správy o udelení absolutória za rok 2010.

         (24)  Oznámenie Komisie z 29. júna 2011 s názvom Rozpočet stratégie Európa 2020.

         (25)  Tamže.


               11.4.2015

               SK

               Úradný vestník Európskej únie

               C 117/3

         Prijatie rozhodnutia Komisie, ktoré sa týka oznámenia Českej republiky o prechodnom národnom programe podľa článku 32 smernice Európskeho parlamentu a Rady 2010/75/EÚ o priemyselných emisiách
   (2015/C 117/03)
   Dňa 10. apríla 2015 Komisia prijala rozhodnutie C(2015) 2298, ktoré sa týka oznámenia Českej republiky o prechodnom národnom programe podľa článku 32 smernice Európskeho parlamentu a Rady 2010/75/EÚ (1) o priemyselných emisiách.
   Dokument je k dispozícii na webovej stránke: https://circabc.europa.eu/w/browse/36205e98-8e7a-47d7-808d-931bc5baf6ee

      (1)  Ú. v. EÚ L 334, 17.12.2010, s. 17.


title: 2005/526/ES: Rozhodnutie Rady z 2. júna 2005 o uzavretí Rámcovej dohody medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva

text:
               22.7.2005

               SK

               Úradný vestník Európskej únie

               L 192/82

      ROZHODNUTIE RADY

   z 2. júna 2005
   o uzavretí Rámcovej dohody medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva
   (2005/526/ES)
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej články 13, 71, 80, 95, 127, 137, 149, 150, 151, 152, 153, 157, 166, 175, 280 a 308, v spojení s jej článkom 300 ods. 2 prvým pododsekom druhou vetou, článkom 300 ods. 3 druhým pododsekom a článkom 300 ods. 4,
   so zreteľom na návrh Komisie,
   so zreteľom na súhlas Európskeho parlamentu (1),
   KEĎŽE:

               (1)(2)(3)(4)(5)(6)(7)(8)(9)(10)

               Európska rada na svojom zasadnutí v Solúne schválila v júni 2003 Solúnsku agendu pre západný Balkán: približovanie k európskej integrácii, ktorá ustanovila, že programy Spoločenstva budú podľa zásad stanovených pre účasť kandidátskych krajín prístupné aj krajinám podieľajúcim sa na stabilizačnom a asociačnom procese (SAP).Komisia odporučila vo svojom oznámení „Príprava na účasť krajín západného Balkánu na programoch a v agentúrach Spoločenstva“ uzavrieť s Albánskom, Bosnou a Hercegovinou, Chorvátskom, Bývalou juhoslovanskou republikou Macedónsko a Srbskom a Čiernou Horou rámcové dohody stanovujúce všeobecné zásady účasti každej krajiny na programoch Spoločenstva.V súlade so smernicami pre rokovania, prijatými Radou 29. apríla 2004, Komisia uzavrela s Chorvátskom v mene Spoločenstva rámcovú dohodu o všeobecných zásadách jeho účasti na programoch Spoločenstva.Táto dohoda bola v mene Spoločenstva podpísaná 22. novembra 2004 v Bruseli, s výhradou uzavretia k neskoršiemu dátumu.Pokiaľ ide o niektoré programy, na ktoré sa dohoda vzťahuje, zmluva nepočíta s inými právomocami než s tými, ktoré sú uvedené v článku 308.Spôsob a podmienky účasti Chorvátska na programoch Spoločenstva, vrátane výšky finančného príspevku, ktorý sa má vyplatiť, by mala stanoviť Komisia v mene Spoločenstva. Komisii by pri plnení tejto úlohy mal pomáhať zvláštny výbor menovaný Radou.Chorvátsko môže žiadať finančnú pomoc pre svoju účasť na programoch Spoločenstva podľa nariadenia Rady (EHS) č. 3906/89 z 18. decembra 1989 o hospodárskej pomoci niektorým krajinám strednej a východnej Európy (2) alebo podľa akéhokoľvek podobného nariadenia týkajúceho sa externej pomoci Spoločenstva Chorvátsku, ktoré môže byť prijaté v budúcnosti.Rámcová dohoda bude pripojená ako protokol k Dohode o stabilizácii a pridružení (DSP) medzi Európskymi spoločenstvami a ich členskými štátmi na jednej strane a Chorvátskom na strane druhej, ktorá nadobudla platnosť 1. februára 2005, a bude jej neoddeliteľnou súčasťou.Vykonávanie tejto dohody by sa malo pravidelne skúmať.Táto dohoda by mala byť schválená,

         ROZHODLA TAKTO:
   Článok 1
   Týmto sa v mene Spoločenstva schvaľuje Rámcová dohoda medzi Európskym spoločenstvom a Chorvátskou republikou o všeobecných zásadách účasti Chorvátskej republiky na programoch Spoločenstva.
   Text dohody je pripojený k tomuto rozhodnutiu (3).
   Článok 2
   1.   Komisia je oprávnená stanoviť v mene Spoločenstva spôsob a podmienky účasti Chorvátskej republiky na konkrétnom programe, vrátane výšky finančného príspevku, ktorý sa má vyplatiť. Komisii pri plnení tejto úlohy pomáha zvláštny výbor menovaný Radou.
   2.   V prípade žiadosti o externú finančnú pomoc zo strany Chorvátskej republiky sa uplatňujú postupy ustanovené nariadením (EHS) č. 3906/89 a podobným nariadením týkajúcim sa externej pomoci Spoločenstva Chorvátskej republike, ktoré môže byť prijaté v budúcnosti.
   Článok 3
   Najneskôr tri roky po nadobudnutí platnosti tejto dohody a následne každé tri roky Komisia preskúma vykonávanie dohody a podá o tom správu Rade. V prípade potreby môžu byť súčasťou správy vhodné návrhy.
   Článok 4
   Predseda Rady vydá v mene Spoločenstva oznámenia podľa článku 10 dohody.

      V Luxemburgu 2. júna 2005

            Za Radu

            predseda

         L. FRIEDEN

      (1)  Súhlas z 10. mája 2005 (zatiaľ neuverejnený v úradnom vestníku).

      (2)  Ú. v. ES L 375, 23.12.1989, s. 11. Nariadenie naposledy zmenené a doplnené nariadením (ES) č. 2257/2004 (Ú. v. EÚ L 389, 30.12.2004, s. 1).

      (3)  Pozri stranu 8 tohto úradného vestníka.


title: 2006/830/ES: Rozhodnutie Európskeho parlamentu z  27. apríla 2006 o absolutóriu na plnenie rozpočtu Európskej environmentálnej agentúry za rozpočtový rok 2004

text:
               6.12.2006

               SK

               Úradný vestník Európskej únie

               L 340/90

      ROZHODNUTIE EURÓPSKEHO PARLAMENTU

   z 27. apríla 2006
   o absolutóriu na plnenie rozpočtu Európskej environmentálnej agentúry za rozpočtový rok 2004
   (2006/830/ES)
   Európsky parlament,

               —

               so zreteľom na konečnú ročnú účtovnú závierku Európskej environmentálnej agentúry za rozpočtový rok 2004 (1),

               —

               so zreteľom na správu Dvora audítorov o overení ročnej účtovnej závierky Európskej environmentálnej agentúry za rozpočtový rok 2004 spolu s odpoveďami agentúry (2),

               —

               so zreteľom na odporúčanie Rady zo 14. marca 2006 (5972/2006 – C6-0093/2006),

               —

               so zreteľom na Zmluvu o ES, a najmä na jej článok 276,

               —

               so zreteľom na nariadenie Rady (ES, Euratom) č. 1605/2002 z 25. júna 2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (3), a najmä na jeho článok 185,

               —

               so zreteľom na nariadenie Rady (EHS) č. 1210/90 zo 7. mája 1990 o zriadení Európskej environmentálnej agentúry a Európskej environmentálnej informačnej a monitorovacej siete (4), a najmä na jeho článok 13,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5), a najmä na jeho článok 94,

               —

               so zreteľom na článok 71 a prílohu V rokovacieho poriadku,

               —

               so zreteľom na správu Výboru pre kontrolu rozpočtu a stanovisko Výboru pre životné prostredie, verejné zdravie a bezpečnosť potravín (A6-0098/2006),

               1.

               udeľuje výkonnému riaditeľovi Európskej environmentálnej agentúry absolutórium na plnenie rozpočtu agentúry za rozpočtový rok 2004;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, výkonnému riaditeľovi Európskej environmentálnej agentúry, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

         Josep BORRELL FONTELLES

            predseda

         Julian PRIESTLEY

            generálny tajomník

      (1)  Ú. v. EÚ C 269, 28.10.2005, s. 13.

      (2)  Ú. v. EÚ C 332, 28.12.2005, s. 37.

      (3)  Ú. v. ES L 248, 16.9.2002, s. 1.

      (4)  Ú. v. ES L 120, 11.5.1990, s. 1. Nariadenie naposledy zmenené a doplnené nariadením (ES) č. 1641/2003 (Ú. v. EÚ L 245, 29.9.2003, s. 1).

      (5)  Ú. v. ES L 357, 31.12.2002, s. 72. Nariadenie zmenené a doplnené nariadením (ES, Euratom) č. 1261/2005 (Ú. v. EÚ L 201, 2.8.2005, s. 3).


title: Rozhodnutie Európskeho parlamentu (EÚ) 2016/1495 z 28. apríla 2016 o absolutóriu za plnenie rozpočtu Európskeho strediska pre rozvoj odborného vzdelávania za rozpočtový rok 2014

text:
               14.9.2016

               SK

               Úradný vestník Európskej únie

               L 246/187

         ROZHODNUTIE EURÓPSKEHO PARLAMENTU (EÚ) 2016/1495
   z 28. apríla 2016
   o absolutóriu za plnenie rozpočtu Európskeho strediska pre rozvoj odborného vzdelávania za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku Európskeho strediska pre rozvoj odborného vzdelávania za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky Európskeho strediska pre rozvoj odborného vzdelávania za rozpočtový rok 2014 spolu s odpoveďami strediska (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória stredisku za plnenie rozpočtu za rozpočtový rok 2014 (05584/2016 – C8-0062/2016),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (3), a najmä na jeho článok 208,

               —

               so zreteľom na nariadenie Rady (EHS) č. 337/75 z 10. februára 1975, ktorým sa zriaďuje Európske stredisko pre rozvoj odborného vzdelávania (4), a najmä na jeho článok 12a,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (5),

               —

               so zreteľom na delegované nariadenie Komisie (EÚ) č. 1271/2013 z 30. septembra 2013 o rámcovom nariadení o rozpočtových pravidlách pre subjekty uvedené v článku 208 nariadenia Európskeho parlamentu a Rady (EÚ, Euratom) č. 966/2012 (6), a najmä na jeho článok 108,

               —

               so zreteľom na článok 94 a prílohu V k rokovaciemu poriadku,

               —

               so zreteľom na správu Výboru pre kontrolu rozpočtu a stanovisko Výboru pre zamestnanosť a sociálne veci (A8-0082/2016),

               1.

               udeľuje absolutórium riaditeľovi Európskeho strediska pre rozvoj odborného vzdelávania za plnenie rozpočtu strediska za rozpočtový rok 2014;

               2.

               uvádza svoje poznámky v priloženom uznesení;

               3.

               poveruje svojho predsedu, aby postúpil toto rozhodnutie a uznesenie, ktoré je jeho neoddeliteľnou súčasťou, riaditeľovi Európskeho strediska pre rozvoj odborného vzdelávania, Rade, Komisii a Dvoru audítorov a aby zabezpečil ich uverejnenie v Úradnom vestníku Európskej únie (v sérii L).

            Predseda

         Martin SCHULZ

            Generálny tajomník

         Klaus WELLE

      (1)  Ú. v. EÚ C 409, 9.12.2015, s. 39.

      (2)  Pozri poznámku pod čiarou č. 1.

      (3)  Ú. v. EÚ L 298, 26.10.2012, s. 1.

      (4)  Ú. v. ES L 39, 13.2.1975, s. 1.

      (5)  Ú. v. ES L 357, 31.12.2002, s. 72.

      (6)  Ú. v. EÚ L 328, 7.12.2013, s. 42.


title: 2012/400/EÚ: Rozhodnutie Rady z  10. júla 2012 o pozícii, ktorú má Európska únia zaujať v Spoločnom výbore EHP v súvislosti so zmenou a doplnením Protokolu 31 k Dohode o EHP o spolupráci v špecifických oblastiach mimo štyroch slobôd

text:
               18.7.2012

               SK

               Úradný vestník Európskej únie

               L 188/4

         ROZHODNUTIE RADY
   z 10. júla 2012
   o pozícii, ktorú má Európska únia zaujať v Spoločnom výbore EHP v súvislosti so zmenou a doplnením Protokolu 31 k Dohode o EHP o spolupráci v špecifických oblastiach mimo štyroch slobôd
   (2012/400/EÚ)
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 46 a článok 48 v spojení s článkom 218 ods. 9,
   so zreteľom na nariadenie Rady (ES) č. 2894/94 z 28. novembra 1994 o opatreniach na vykonávanie Dohody o Európskom hospodárskom priestore (1), a najmä na jeho článok 1 ods. 3,
   so zreteľom na návrh Európskej komisie,
   keďže:

               (1)

               Protokol 31 k Dohode o Európskom hospodárskom priestore (2) (ďalej len „Dohoda o EHP“) obsahuje osobitné ustanovenia a opatrenia týkajúce sa spolupráce v špecifických oblastiach mimo štyroch slobôd.

               (2)

               Je vhodné rozšíriť spoluprácu zmluvných strán Dohody o EHP tak, aby zahŕňala činnosti mimo štyroch slobôd vrátane spolupráce týkajúcej sa voľného pohybu pracovníkov, koordinácie systémov sociálneho zabezpečenia, ako aj opatrení vzťahujúcich sa na migrantov vrátane migrantov z tretích krajín.

               (3)

               Protokol 31 k Dohode o EHP by sa preto mal zodpovedajúcim spôsobom zmeniť a doplniť.

               (4)

               Pozícia Únie v Spoločnom výbore EHP by mala byť založená na pripojenom návrhu rozhodnutia,

         PRIJALA TOTO ROZHODNUTIE:
   Článok 1
   Pozícia, ktorú má Európska unia zaujať v Spoločnom výbore EHP k navrhnutej zmene a doplneniu Protokolu 31 k Dohode o EHP, je založená na návrhu rozhodnutia Spoločného výboru EHP pripojenom k tomuto rozhodnutiu.
   Článok 2
   Toto rozhodnutie nadobúda účinnosť dňom jeho prijatia.

      V Bruseli 10. júla 2012

            Za Radu

            predseda

         V. SHIARLY

      (1)  Ú. v. ES L 305, 30.11.1994, s. 6.

      (2)  Ú. v. ES L 1, 3.1.1994, s. 3.

      NÁVRH
      ROZHODNUTIE SPOLOČNÉHO VÝBORU EHP č. …/2012
      z …,
      ktorým sa mení a dopĺňa Protokol 31 k Dohode o EHP o spolupráci v špecifických oblastiach mimo štyroch slobôd
      SPOLOČNÝ VÝBOR EHP,
      so zreteľom na Dohodu o Európskom hospodárskom priestore zmenenú a doplnenú protokolom, ktorým sa upravuje Dohoda o Európskom hospodárskom priestore (ďalej len „Dohoda o EHP“), a najmä na jej články 86 a 98,
      keďže:

                  (1)

                  Protokol 31 k Dohode o EHP bol zmenený a doplnený rozhodnutím Spoločného výboru EHP č. …/… z … (1).

                  (2)

                  Je vhodné rozšíriť spoluprácu zmluvných strán Dohody o EHP tak, aby zahŕňala spoluprácu týkajúcu sa voľného pohybu pracovníkov, koordináciu systémov sociálneho zabezpečenia, ako aj opatrenia vzťahujúce sa na migrantov vrátane migrantov z tretích krajín.

                  (3)

                  Protokol 31 k Dohode o EHP by sa preto mal zmeniť a doplniť, aby sa táto rozšírená spolupráca mohla uskutočňovať od 1. januára 2012,

            PRIJAL TOTO ROZHODNUTIE:
      Článok 1
      Článok 5 Protokolu 31 k Dohode o EHP sa mení a dopĺňa takto:

                  1.

                  Za odsek 11 sa vkladá tento odsek:
                  „12.   Štáty EZVO sa od 1. januára 2012 zúčastňujú na činnostiach financovaných z týchto rozpočtových položiek všeobecného rozpočtu Európskej únie na finančný rok 2012:

                              —

                                 rozpočtová položka 04 01 04 08: ‚Voľný pohyb pracovníkov, koordinácia systémov sociálneho zabezpečenia a opatrenia týkajúce sa migrantov vrátane migrantov z tretích krajín – Výdavky na administratívne riadenie‘,

                              —

                                 rozpočtová položka 04 03 05: ‚Voľný pohyb pracovníkov, koordinácia systémov sociálneho zabezpečenia a opatrenia týkajúce sa migrantov vrátane migrantov z tretích krajín‘.“

                  2.

                  Text „a na programe uvedenom v dvanástej zarážke od 1. januára 2009“ v odseku 5 sa nahrádza textom „na programe uvedenom v dvanástej zarážke od 1. januára 2009 a na činnostiach financovaných z rozpočtových položiek na rozpočtový rok 2012 uvedených v odseku 12 od 1. januára 2012“.

                  3.

                  V odsekoch 6 a 7 sa slová „odsek 8“ nahrádzajú slovami „odseky 8 a 12“.

            Článok 2
      Toto rozhodnutie nadobúda účinnosť dňom nasledujúcim po doručení posledného oznámenia Spoločnému výboru EHP podľa článku 103 ods. 1 Dohody o EHP (2).
      Uplatňuje sa od 1. januára 2012.
      Článok 3
      Toto rozhodnutie sa uverejní v oddiele EHP Úradného vestníka Európskej únie a v dodatku EHP k Úradnému vestníku Európskej únie.

         V …, …

               Za Spoločný výbor EHP

               predseda

               tajomníci Spoločného výboru EHP

         (1)  Ú. v. EÚ L …

         (2)  [Ústavné požiadavky neboli oznámené.] [Ústavné požiadavky boli oznámené.]


title: Rozhodnutie Rady (EÚ) 2016/870 z 24. mája 2016 o uzavretí protokolu, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou v mene Európskej únie

text:
               2.6.2016

               SK

               Úradný vestník Európskej únie

               L 145/1

         ROZHODNUTIE RADY (EÚ) 2016/870
   z 24. mája 2016
   o uzavretí protokolu, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou v mene Európskej únie
   RADA EURÓPSKEJ ÚNIE,
   so zreteľom na Zmluvu o fungovaní Európskej únie, a najmä na jej článok 43 v spojení s článkom 218 ods. 6 druhým pododsekom písm. a) a článkom 218 ods. 7,
   so zreteľom na návrh Európskej komisie,
   so zreteľom na súhlas Európskeho parlamentu (1),
   keďže:

               (1)

               Rada 30. novembra 2006 prijala nariadenie (ES) č. 1801/2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou (2) (ďalej len „dohoda o spolupráci“).

               (2)

               Platnosť posledného protokolu, ktorým sa stanovujú rybolovné možnosti a finančný príspevok podľa dohody o spolupráci, uplynula 16. decembra 2014.

               (3)

               Únia a Mauritánska islamská republika dojednali nový protokol (3) k dohode o spolupráci (ďalej len „protokol“).

               (4)

               Tento protokol bol podpísaný v súlade s rozhodnutím (EÚ) 2015/2191 (4) a predbežne sa vykonáva od 16. novembra 2015.

               (5)

               Článkom 10 dohody o spolupráci bola zriadená zmiešaná komisia, ktorá je poverená dohľadom nad uplatňovaním dohody o spolupráci a zabezpečením jej vykonávania. Zmiešaná komisia môže okrem toho v súlade s protokolom schvaľovať určité zmeny protokolu. S cieľom uľahčiť odsúhlasenie takýchto zmien je vhodné splnomocniť Komisiu, aby tieto zmeny mohla za určitých podmienok schvaľovať podľa zjednodušeného postupu.

               (6)

               Protokol by sa mal schváliť,

         PRIJALA TOTO ROZHODNUTIE:
   Článok 1
   Týmto sa v mene Únie schvaľuje protokol, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou (5).
   Článok 2
   Predseda Rady vydá v mene Únie oznámenie stanovené v článku 17 protokolu.
   Článok 3
   S výhradou ustanovení a podmienok stanovených v prílohe k tomuto rozhodnutiu je Komisia splnomocnená schvaľovať v mene Únie v zmiešanej komisii zmeny protokolu.
   Článok 4
   Toto rozhodnutie nadobúda účinnosť dňom jeho prijatia.

      V Bruseli 24. mája 2016

            Za Radu

            predseda

         A.G. KOENDERS

      (1)  Súhlas z 10. mája 2016 (zatiaľ neuverejnený v úradnom vestníku).

      (2)  Nariadenie Rady (ES) č. 1801/2006 z 30. novembra 2006 o uzavretí Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 343, 8.12.2006, s. 1).

      (3)  Protokol, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 315, 1.12.2015, s. 3).

      (4)  Rozhodnutie Rady (EÚ) 2015/2191 z 10. novembra 2015 o podpise v mene Európskej únie a o predbežnom vykonávaní protokolu, ktorým sa na obdobie štyroch rokov stanovujú rybolovné možnosti a finančný príspevok podľa Dohody o spolupráci v sektore rybolovu medzi Európskym spoločenstvom a Mauritánskou islamskou republikou (Ú. v. EÚ L 315, 1.12.2015, s. 1).

      (5)  Protokol bol uverejnený v Ú. v. EÚ L 315 z 1.12.2015 spolu s rozhodnutím o jeho podpise.

      PRÍLOHA

         Rozsah zverenej právomoci a postup na stanovenie pozície Únie v zmiešanej komisii

                  1.

                  Komisia je oprávnená rokovať s Mauritánskou islamskou republikou a vo vhodných prípadoch a za podmienky, že bude splnený bod 3 tejto prílohy, schváliť zmeny protokolu v súvislosti s týmito otázkami:

                              a)

                              preskúmanie rybolovných možností v súlade s článkami 5 a 6 protokolu;

                              b)

                              rozhodnutia o podmienkach sektorovej podpory v súlade s článkom 3 a prílohou 2 protokolu;

                              c)

                              podmienky vykonávania rybolovu v súlade s článkami 5 a 6 protokolu.

                  2.

                  V zmiešanej komisii Únia:

                              a)

                              koná v súlade s cieľmi, ktoré Únia sleduje v rámci spoločnej rybárskej politiky;

                              b)

                              koná v súlade so závermi Rady z 19. marca 2012 o oznámení o vonkajšom rozmere spoločnej rybárskej politiky;

                              c)

                              podporuje pozície, ktoré sú v súlade s príslušnými pravidlami prijatými regionálnymi organizáciami pre riadenie rybárstva.

                  3.

                  Ak sa počas zasadnutia zmiešanej komisie plánuje prijať rozhodnutie o zmene protokolu podľa bodu 1, prijmú sa potrebné opatrenia, aby pozícia, ktorá sa bude zastávať v mene Únie, zohľadňovala najnovšie štatistické, biologické a iné údaje, ktoré boli oznámené Komisii.
                  Na uvedený účel a na základe uvedených údajov predložia útvary Komisie v dostatočnom predstihu pred príslušným zasadnutím spoločného výboru Rade alebo jej prípravným orgánom na posúdenie a schválenie pracovný dokument, v ktorom sa uvedú konkrétne prvky plánovanej pozície Únie.
                  Pokiaľ ide o otázky uvedené v bode 1 písm. a) schvaľuje Rada navrhnutú pozíciu Únie kvalifikovanou väčšinou hlasov. V ostatných prípadoch sa pozícia Únie navrhnutá v prípravnom dokumente považuje za schválenú, pokiaľ členské štáty v počte, ktorý zodpovedá blokujúcej menšine, nevznesú námietku počas zasadnutia prípravného orgánu Rady alebo do dvadsiatich dní od doručenia prípravného dokumentu, podľa toho, čo nastane skôr. Ak sa vznesie takáto námietka, vec sa predloží Rade.
                  Ak v priebehu ďalších zasadnutí ani na mieste nemožno dosiahnuť dohodu o tom, aby sa v pozícii Únie zohľadnili nové prvky, záležitosť sa postúpi Rade alebo jej prípravným orgánom.

                  4.

                  Komisia sa vyzýva, aby v náležitom čase prijala všetky potrebné kroky nadväzujúce na rozhodnutie zmiešanej komisie, a to v prípade potreby aj vrátane uverejnenia príslušného rozhodnutia v Úradnom vestníku Európskej únie a predloženia návrhu potrebného na vykonanie tohto rozhodnutia.


title: Rozhodnutie Európskeho parlamentu (EÚ) 2016/2156 z 27. októbra 2016 o účtovnej závierke spoločného podniku ENIAC za rozpočtový rok 2014

text:
               8.12.2016

               SK

               Úradný vestník Európskej únie

               L 333/58

         ROZHODNUTIE EURÓPSKEHO PARLAMENTU (EÚ) 2016/2156
   z 27. októbra 2016
   o účtovnej závierke spoločného podniku ENIAC za rozpočtový rok 2014
   EURÓPSKY PARLAMENT,

               —

               so zreteľom na konečnú ročnú účtovnú závierku spoločného podniku ENIAC za rozpočtový rok 2014,

               —

               so zreteľom na správu Dvora audítorov o overení ročnej účtovnej závierky spoločného podniku ENIAC za rozpočtový rok 2014 spolu s odpoveďami spoločného podniku (1),

               —

               so zreteľom na vyhlásenie o vierohodnosti (2) vedenia účtov a zákonnosti a riadnosti príslušných operácií, ktoré poskytol Dvor audítorov za rozpočtový rok 2014 v súlade s článkom 287 Zmluvy o fungovaní Európskej únie,

               —

               so zreteľom na odporúčanie Rady z 12. februára 2016 o udelení absolutória spoločnému podniku za plnenie rozpočtu za rozpočtový rok 2014 (05587/2016 – C8-0058/2016),

               —

               so zreteľom na svoje rozhodnutie z 28. apríla 2016 (3), ktorým sa odkladá rozhodnutie o absolutóriu za rozpočtový rok 2014, a na odpovede výkonného riaditeľa spoločného podniku ECSEL (pôvodne spoločného podniku ENIAC a spoločného podniku ARTEMIS),

               —

               so zreteľom na článok 319 Zmluvy o fungovaní Európskej únie,

               —

               so zreteľom na nariadenie Európskeho parlamentu a Rady (EÚ, Euratom) č. 966/2012 z 25. októbra 2012 o rozpočtových pravidlách, ktoré sa vzťahujú na všeobecný rozpočet Únie, a zrušení nariadenia Rady (ES, Euratom) č. 1605/2002 (4), a najmä na jeho článok 209,

               —

               so zreteľom na nariadenie Rady (ES) č. 72/2008 z 20. decembra 2007 o založení spoločného podniku ENIAC (5),

               —

               so zreteľom na nariadenie Rady (EÚ) č. 561/2014 zo 6. mája 2014 o založení spoločného podniku ECSEL (6), a najmä na jeho článok 12,

               —

               so zreteľom na nariadenie Komisie (ES, Euratom) č. 2343/2002 z 19. novembra 2002 o rámcovom rozpočtovom nariadení pre subjekty uvedené v článku 185 nariadenia Rady (ES, Euratom) č. 1605/2002 o rozpočtových pravidlách, ktoré sa vzťahujú na všeobecný rozpočet Európskych spoločenstiev (7),

               —

               so zreteľom na delegované nariadenie Komisie (EÚ) č. 110/2014 z 30. septembra 2013 o vzorovom nariadení o rozpočtových pravidlách pre subjekty verejno-súkromného partnerstva uvedené v článku 209 nariadenia Európskeho parlamentu a Rady (EÚ, Euratom) č. 966/2012 (8),

               —

               so zreteľom na článok 94 a prílohu V rokovacieho poriadku,

               —

               so zreteľom na druhú správu Výboru pre kontrolu rozpočtu (A8-0264/2016),

               1.

               schvaľuje účtovnú závierku spoločného podniku ENIAC za rozpočtový rok 2014;

               2.

               poveruje svojho predsedu, aby postúpil toto rozhodnutie výkonnému riaditeľovi spoločného podniku ECSEL (pôvodne spoločného podniku ENIAC a spoločného podniku ARTEMIS), Rade, Komisii a Dvoru audítorov a aby zabezpečil jeho uverejnenie v Úradnom vestníku Európskej únie (v sérii L).

            predseda

         Martin SCHULZ

            generálny tajomník

         Klaus WELLE

      (1)  Ú. v. EÚ C 422, 17.12.2015, s. 25.

      (2)  Ú. v. EÚ C 422, 17.12.2015, s. 26.

      (3)  Ú. v. EÚ L 246, 14.9.2016, s. 432.

      (4)  Ú. v. EÚ L 298, 26.10.2012, s. 1.

      (5)  Ú. v. EÚ L 30, 4.2.2008, s. 21.

      (6)  Ú. v. EÚ L 169, 7.6.2014, s. 152.

      (7)  Ú. v. ES L 357, 31.12.2002, s. 72.

      (8)  Ú. v. EÚ L 38, 7.2.2014, s. 2.